祈雨愛蔣常請求詩
作者：張埴
朝代：宋

paragraphs: 武夷老子黄弊衣，不能一煦誅虹霓。
在家顛倒來說奇，出門有請持此歸。
龍川川上摇短藜，攔街拍手而笑之。
六月掃空炎歊飛，厚地裂透毛可吹。
人惟未分舂黄糜，天不下濟難息機。
忽忽三尺在睫目，川上萬竈濃烟炊。
我穀螺矣隨頭低，壟首日上露向晞。
襦不及脛腰鎌誰，杜陵一飽又可期。
只管飯顆山吟詩，不然市井含哺嬉。
逢人手提黑羽麾，長裾短帽禿禿髭。
嘅言人命縣一絲，造化如此人不知。
東風排雲一致詞，呼來雷公只嬰兒。
不妨昆明數斗泥，變化斛水爲三時。
少爲枯槁生春熙，常清真人能爾爲。
武夷老子黄弊衣，不能一煦誅虹霓，噫。